Ai 11 di
Zenâr la Assemblea Nacional Catalana (ANC), organizazion nassude par
sburtâ il procès di indipendence de Catalogne, e à presentâts lis
sôs liniis di azion pal 2014. Cinc lis campagnis che si vûl svilupâ
vie pal an. La prime e à non “Firme un vôt pe indipendence” e e
previôt une racuelte massive di firmis a pro de indipendence
catalane. La seconde, batiade “De disubidience ae sovranitât”,
si fonde sul distac progressîf dal stât spagnûl cun azions tant
che la diubidience fiscâl e suntune rispueste popolâr organizade
cuintri di ogni at des autoritâts spagnolis percepît tant che un
atac ai dirits dai catalans. La tierce campagne, clamade “Un popul
sôl”, e ponte invezit a slargjâ la maiorance sociâl a pro de
indipendence. La cuarte aree di azion, “Il paîs che o volìn”, e
previôt di coinvolzi istituzions, organizazions e citadins par che a
puartin lis lôr ideis su cemût che e varà di jessi la gnove
Catalogne indipendente. L’ultin dai progjets al è stât batiât
“De Catalogne al mont” e al previôt une campagne diplomatiche
internazionâl par favorî il ricognossiment di un stât catalan
indipendent. Cun di plui, tra i 11 e i 12 di Zenâr, si à za vude la
prime des azions di racuelte di firmis pe indipendence cun 700 ponts
di racuelte e 3 mil volontaris impegnâts ator pe Catalogne e cuntune
rispueste popolâr judicade de ANC une vore buine.
Font:
VilaWeb, 11/01/14; ANC, 13/01/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn lmo_Latn